Shiasa mapa waneemüin kaꞌikat,
moꞌunüinsat tü wattakat saalii wayuu chajee waneejee saꞌata tü palaakat eejanale nekaain paala tü pan naapakat Jesús namüin.
Süka natüjaain naaꞌu sünain noꞌunüin na nikirajüinkana suluꞌu tü waneesükat anua eejatkat paala sotpaꞌa tü palaakat sümaa nnojolin namaain Jesús,
nnojotsü nayaawatüin aaꞌu jamüin nukuaippa Jesús.
Süntakalaka jooluꞌu wane anuairua chajee suluꞌujee tü pueulokat Tiberias sotpaꞌamüin tü palaakat eejatüle paala naapüin chi Senyotkai analuꞌut nümüin Maleiwa saaꞌu tü pankat sümaa nikirüin tü wayuukolüirua.
Otta müsia tü wayuukolüirua,
sünain nayaawatüin saaꞌu sümaa nnojoliin Jesús ooꞌulaka na nikirajüinkana,
noꞌunakalaka chajee suluꞌu tia anuakalüirua Capernaummüin süpüla nachajaainjachin nüchiki Jesús.
Nantapa na wayuukana nünain Jesús chaꞌaya Capernaum,
namakalaka nümüin:
—Ekirajüikalee,
¿joujachi pia antüin yaamüin yaa?
Nüsouktakalaka Jesús namüin:
—Tamüsü paala jümüin tü shiimüinkat:
Jüchajaa achikichi neꞌe taya süka emirain jia tatüma süka tü pankat,
nnojotsü sükajeejatüin jiyaawatüin saaꞌu tü taaꞌinrakat juꞌupala,
tü nütüjakat apüleerua Maleiwa nümüiwa.
Nnojo kachiiruain jaaꞌin tü eküülü atüjakat ajaꞌlajawaa,
shia kachiirua jaaꞌin tü eküülü katüinjatkat atüma joꞌu waneepia nümaa Maleiwa.
Shia tü eküülü taapeekat jümüin tayakai chi Shipayakai Wayuu,
süka laülaain taya süpüla tia nütüma chi Tashikai Maleiwa —nümakalaka Jesús namüin na wayuukana.
Nasakirakalaka Jesús:
—¿Kasa waaꞌinrüinjatka süpüla wekeraajüinjatüin tü nüchekakat Maleiwa wapüleerua?
—namakalaka.
Asouktüshi Jesús neꞌipajee:
—Tü nüchekakat Maleiwa jüpüleerua,
shia jünoujainjanain tanain tayakai chi nüjünalakai —nümakalaka namüin.
Namakalaka na wayuukana nümüin Jesús:
—Sotüsü waaꞌin tü ashajünakat nachiki na watuushikana sümaiwa paala,
makat mayaa:
“Eküshii naya nütüma tü pan chajeejatkat iipünaajee”,
müsü.
Otta müsia jooluꞌu,
anakaja müleka paaꞌinrüle woꞌupala wane kasa anasü,
tü nütüjakat apüleerua Maleiwa nümüiwa,
maa aka tü aaꞌinnakat paala namüin na watuushikana chaꞌaya isashiipaꞌa sünain saapünüin waneepia namüin nütüma Maleiwa tü pan kanüliakat “maná” münüin.
Müleka piiꞌiyatüle wamüin sünain shiimüin piain chi nüjünalakai Maleiwa,
kapüleerü waaꞌin tü pümakat wamüin —namakalaka nümüin Jesús.
Nümakalaka Jesús namüin:
—Tamüsü paala jümüin tü shiimüinkat:
Tü eküülü naapakat paala Moisés namüin na jutuushikana,
nnojotsü shiain tü pan chajeejatkat iipünaajee.
Nia chi Tashikai nümüiwa aapaka jümüin tü pan shiimüinsü iipünaajeejatkat.
Tü pan naapakat chi Maleiwakai,
nia chi ashakatakai chajee iipünaajee nümaꞌanajee,
nia chi aapünakai atüma kataa oꞌu sümüin wayuu süpüshua —nümakalaka Jesús namüin.
—Ekirajüikalee,
paapa tia pankat wamüin waneepia —namakalaka nümüin Jesús.
Asouktüshi Jesús:
—Müshi tachikua:
Taya chi pan iipünaajeejachikai.
Maa aka katsüin naaꞌin na jutuushikana sütüma tü eküülü naapakat Moisés paala namüin,
sümaa nnojolüin jamüsirüin je nnojolüin miyaasüin,
akaweenia jiakana talateerü jaaꞌin müleka jünoujüle tanain süka shiiꞌiranajaweerüin jaaꞌin.
Akanasaꞌa manoujüinyeein jia tanain,
maa aka tü tamayütkat,
mayaashije jiꞌrüin taya.
Otta chi wayuu eekai niꞌitaain chi Tashikai süpüla niainjachin tapüshin,
anoujeechijaꞌa tanain.
Je sükajee tia,
nnojoleechi taleejüin nia.
“Ashakatüshi taya yaamüin chajee iipünaajee süpüla taaꞌinrüinjatüin tü talatakat atüma naaꞌin Maleiwa chi kajünalakai taya,
nnojotsü shiain süpüla tü talatakat atüma neꞌe taaꞌin tayakai tamüiwa.
Nnojotsü nücheküin Maleiwa süpüleerua amüloulinjatüin toulia süchikijee ouktaa waneesükaijeꞌe naꞌakajee napüshua na niꞌitaakana süpüla nayain tapüshin.
Shia nüchekaka napüleerua tasoꞌireꞌerüinjateerüin naaꞌin napüshua soꞌuweena tü kaꞌi süsaleetkat oꞌu saainjala tü manoujainsatkalüirua.
Nücheküin chi Tashikai süpüleerua shiiꞌiranajaainjatüin naaꞌin napüshua na eekai nanoujain tanain sümaa nayaawatüin taaꞌu sünain tayain chi Nüchonkai Maleiwa.
Eejeena naya nümaa süpüla kaꞌikat süpüshua,
süka shiimüin sünain tasoꞌireꞌerüinjateerüin naaꞌin napüshua soꞌuweena tü kaꞌi süsaleetkat oꞌu saainjala tü manoujainsatkalüirua”,
nümakalaka Jesús namüin na wayuukana.
Otta müshiꞌiya na laülaashii judíokana sütüma tüü,
noꞌttakalaka sünain mojuin nanüiki nümüin Jesús,
süka “Taya tayakai chi pan ashakatakai chajee iipünaajee”,
nümüichipain namüin.
Aashajaajiraashii naya sünain maa:
—Shiimüin sünain weꞌraajüin chi nüshikai je tü niikat.
¿Nnojoishi niain neꞌe chi nüchonkai José?
¿Jamakuaippatkaꞌa joo tü nümakat wamüin sünain nüshakatshin chajee iipünaajee nümaꞌanajee Maleiwa?
—namakalaka na judíokana.
Nümakalaka Jesús namüin:
—Juuꞌulaa suulia mojuin jünüiki tamüin.
Napüshua na antakana tanainmüin,
tasoꞌireꞌereena aaꞌin soꞌuweena tü kaꞌi süsaleetkat oꞌu saainjala tü manoujainsatkalüirua.
Otta chi eekai nnojolin eenakuushin nütüma chi Tashikai kajünalakai taya,
nnojoleechi antüin tanainmüin.
Soto jaaꞌin tü ashajünakat paala nütüma wane nünüikimaajachikai Maleiwa nooꞌopünaa na anteenakana tanainmüin,
müsü mayaa:
“Ekirajüneerü wayuu süpüshua nütüma Maleiwa”,
müsü.
Je jooluꞌu,
tamüshii paala jia:
Napüshua na wayuu kapülakana aaꞌin nünüiki chi Tashikai shiiꞌiree nashatüin tü nikirajakat anain,
anteena naya tanainmüin.
“Nnojoishi taya aküjashin jümüin süchiki sünain niꞌnnüin chi Tashikai sütüma wayuu.
Chi eꞌrakai chi Tashikai,
taya tayakai tamüiwa süka chajeꞌewalin taya nümaꞌanajee.
“Tamüsü paala jümüin tü shiimüinkat:
Chi wayuu eekai niꞌitaain naaꞌin sünain anoujaa tanain,
eeꞌiranajaweerü naaꞌin süpüla eeinjachin nia nümaa Maleiwa süpüla kaꞌikat süpüshua.
Müshi taya tachikua:
Tayaꞌa chi pan katakai atüma soꞌu wayuu.
Mayaasüje nekapüꞌüin na jutuushikana paala sümaiwa tü eküülü kanüliakat ‘maná’ münüin chaꞌaya isashiipaꞌa,
ayatshii ouktüin sümaa nnojolüin shiiꞌiranajaain naaꞌin.
“Otta müsia tü pan chajeejatkat nümaꞌanajee Maleiwa iipünaajee,
ashakatüitpa.
Chi eekai niküin shia,
nnojoleechi amüloulin.
Taya tayakai chi pan ashakatakai nümaꞌanajee Maleiwa,
taya chi katakai atüma soꞌu wayuu.
Chi eekai niküin tü pankat,
eejeechi nümaa Maleiwa süpüla kaꞌikat süpüshua.
Tü pan taashajaakat achiki jümaa,
shia tü teꞌiruku taapüinjatkat süpüla katüinjatüin soꞌu wayuu wainma”,
nümataalakalaka Jesús namüin na judíokana.
Naashichijaakalaka na judíokana nümüin Jesús saaliijee tü nümakat namüin.
Naꞌülüjiraakalaka sünain maa:
—¿Jamüshikai chira wayuukai naapüinjatkaꞌa niꞌiruku wamüin süpüla weküinjatüin shia?
—namakalaka.
Nümakalaka Jesús namüin:
—Tamüsü paala tü shiimüinkat jümüin:
Müleka nnojorule jiküin tü teꞌirukukat tayakai,
chi Shipayakai Wayuu,
je müleka nnojorule jüsüin tü tashakat,
shiimüin sünain nnojoleerüin katüin joꞌu.
Otta chi eekai niküin tü teꞌirukukat sümaa nüsüin tü tashakat,
eeꞌiranajaweerü naaꞌin süpüla eeinjachin nia nümaa Maleiwa süpüla kaꞌikat süpüshua,
je tasoꞌireꞌereerü naaꞌin soꞌuweena tü kaꞌi süsaleetkat oꞌu saainjala tü manoujainsatkalüirua.
Süka jamüin,
tü teꞌirukukat,
shiimüin sünain eküülüin,
je tü tashakat,
shiimüin sünain asüüshin.
Chi eekai niküin tü teꞌirukukat sümaa nüsüin tü tashakat,
wanaawajiraweerü naaꞌin tamaa je eeweechi taya waneepia nümaa.
“Ajütünüshi taya nütüma chi Tashikai,
chi katakai atüma soꞌu wayuu,
sümaa naapüin tamüin kataa oꞌu.
Akaweechia chi wayuu eekai niküin tü teꞌirukukat,
taapeechi amüin nia kataa oꞌu.
Tayakai,
taya chi pan ashakatakai chajee nümaꞌanajee Maleiwa.
Nnojoishi taya müin aka saaꞌin tü eküülü kanüliakat ‘maná’ nekapüꞌükat na jutuushikana.
Mayaasüje neküin shia,
ayatshiꞌiya ouktüin naya.
Otta chi eekai niküin tü pan iipünaajeejatkat,
eejeechi nümaa Maleiwa süpüla kaꞌikat süpüshua”,
nümakalaka Jesús namüin.
Shiairajaꞌa neꞌe nünüiki Jesús namüin na wayuukana chaꞌaya Capernaum suluꞌu tü ekirajüleekat na judíokana.
Sütüma tü nümakat Jesús,
sümakalaka wainma tü wayuukolüirua waraittiraapüꞌükat nümaa:
—Nnojotsüsaꞌa kapüleein waaꞌin tü nümakat wamüin.
Nnojoleerü wountüin —namakalaka.
Nütüjaapa saaꞌu Jesús nojuunajee sünain mojuin nanüiki nümüin,
nümakalaka namüin:
—¿Mojushiisü jümüin tü tamakat?
¿Shia cheje jameematüin jünüiki müleka jiꞌrüle taya,
chi Shipayakai Wayuu,
sünain oꞌunaa tachikua chaa iipünaamüin eejachire paala taya?
“Anakaja jütüjaale saaꞌu wane kasa:
Nnojoleerü eeꞌiranajaain saaꞌin wane wayuu sütüma tü kasa saaꞌinrakat neꞌe sümüiwa,
nieechi eeꞌirataka chi Naaꞌinkai Maleiwa.
Otta müshiꞌiya jiakana,
müleka kapürale jaaꞌin tü pütchi tamakat jümüin,
aapüneechi jümüin chi Naaꞌinkai Maleiwa katüinjachikai atüma joꞌu.
Eeshii jaꞌaka eekai nnojolüin nanoujain tanain mayaasüje jaapajüin tanüiki”,
nümakalaka Jesús namüin.
Nümüsü tüü süka nütüjaatüjülüꞌinya saaꞌu paala sünain eein wayuu nnojolüinjatkat anoujain nünain je jaralinjachin chi wayuu aapüinjachikai nikii.
Nümakalaka Jesús nüchikua:
—Shiajaꞌa tü tamakat paala:
Chi wayuu eekai nnojolin eꞌitaaushin nütüma chi Tashikai süpüla anoujaa tanain,
müichia nnojolin antüin tanainmüin —nümakalaka namüin.
Süchikijee tia,
ooꞌulaayaa müsü wainma tü wayuukolüirua waraittiraapüꞌükana nümaa.
Nüsakirakalaka Jesús na polookana piammüin nikirajüin:
—Jama jiakana,
¿jamüinjatü jukuaippa?
¿Oꞌuneeshii jia tamaꞌanajeꞌeya?
Nüsouktakalaka Simón Pedro nümüin Jesús:
—Senyotkalee,
nnojotsü wayuu eekai müin aka pia woꞌunüinjachikai anainmüin,
süka shiimüin sünain shiiꞌiranajaaitpain waaꞌin sütüma pünüiki süpüla eeinjanain waya waneepia nümaa Maleiwa.
Ayatüinjana waya sünain anoujaa pünain,
süka watüjaain paaꞌu sünain piain chi Maainjalasaikai ajütünakai wanainmüin nütüma Maleiwa —nümakalaka nümüin Jesús.
Nümakalaka Jesús:
—Shiimüin sünain jüneekuushin tatüma jüpüshua,
jiakana polookana piammüin.
Otta waneeshia jaꞌakajee,
oonooshi sümaa nünüiki chi Yolujaakai —nümakalaka namüin.
(Chi naashajaakai achiki Jesús,
nia Judas chi nüchonkai Simón Iscariote.
Mayaainje niain napüshi na polookana piammüin aneekuushikana nütüma Jesús,
niaꞌa neꞌe aapajachika nikii Jesús mapeena.)